‘ฉาย’ยอมเฉือนหุ้นหนุนSLCโต
&#8220;ฉาย&#8221; เผยยอมลดสัดส่วนหุ้นลง เปิดทางพันธมิตรถือหุ้นไม่ต่ำกว่า 30%
11 ส.ค. 2554

“ฉาย” เผยยอมลดสัดส่วนหุ้นลง เปิดทางพันธมิตรถือหุ้นไม่ต่ำกว่า 30% 
นายฉาย บุนนาค นักลงทุนรายใหญ่ และผู้ถือหุ้นบริษัท โซลูชั่น คอนเนอร์ (1998) หรือ SLC เปิดเผยว่า ตัดขายหุ้น SLC ให้กับนายสุรพล ซีประเสริฐ ประธานบริษัท เคเบิลไทยโฮลดิ้ง (CTH) และพันธมิตร ภายหลังการขายยังคงถือหุ้นจำนวนหนึ่ง ซึ่งเป็นหุ้นจากการเพิ่มทุนรอบนี้
ทั้งนี้ SLC จะขึ้นเครื่องหมาย XR และ XW วันที่ 11 ส.ค.นี้ ผู้ซื้อไม่มีสิทธิซื้อหุ้นเพิ่มทุนและใบสำคัญแสดงสิทธิซื้อหุ้น (วอร์แรนต์) ซึ่งหุ้นเพิ่มทุนเสนอขาย 1 หุ้นเดิม ได้ 4 หุ้นใหม่ ราคาหุ้นละ 0.33 บาท
สำหรับนายสุรพลซื้อหุ้น SLC เบื้องต้นจำนวน 48 ล้านหุ้น หรือ 15% เศษ ราคาหุ้นละ 0.80 บาท เมื่อช่วง 2 วันที่ผ่านมานั้น นายสุรพลจะได้สิทธิซื้อหุ้นเพิ่มทุนนั้นด้วย
นายฉาย กล่าวว่า สัดส่วนการถือหุ้นของนายสุรพลจะมากกว่า 15% เท่าไรนั้นขึ้นอยู่กับจำนวนหุ้นเพิ่มทุนที่นายสุรพลและพันธมิตรใช้สิทธิเกินสิทธิ หรือมีผู้ถือหุ้นเดิมสละสิทธิ คาดมีความต้องการถือหุ้นไม่ต่ำกว่า 30%
สำหรับนายฉายแจ้งการได้มาหุ้น SLC วันที่ 4 ส.ค.ที่ผ่านมา จำนวน 2.2 ล้านหุ้น คิดเป็นสัดส่วน 0.73% รวมถือหุ้น 46.26 ล้านหุ้น 15.27% คาดว่าหุ้นจำนวนนี้นายฉายได้ขายออกให้นายสุรพล
ขณะที่ต้นทุนหุ้น SLC ที่นายสุรพลถือ หลังเพิ่มทุนจะต่ำกว่า 0.80 บาท ขึ้นอยู่กับจำนวนหุ้นเพิ่มทุนที่ได้ แต่เฉลี่ยแล้วไม่น่าเกิน 0.40 บาท
นอกจากนายสุรพลเข้าลงทุนหุ้น SLC แล้ว ยังมีพันธมิตรคนอื่นร่วมลงทุนด้วย และหนึ่งในนั้นคือ นายวิชัย ทองแตง “ทนายความนักช็อป” ที่ไม่ออกตัวถือหุ้น
ขณะเดียวกัน ทั้งนายวิชัยและนายสุรพลยังได้เข้าซื้อหุ้นปิคนิค คอร์ปอเรชั่น (PICNI) โดยนายวิชัยซื้อ 600 ล้านหุ้น คิดเป็น 30% ของทุนจดทะเบียนปิคนิคฯ นายสุรพล 320 ล้านหุ้น หรือ 16% และยังมีนายกัมพล ตติยกวี จำนวน 200 ล้านหุ้น หรือ 10% หากรวมนายสุรพลและนายวิชัยถือหุ้นถึง 46%
สำหรับนายกัมพลเป็นนักลงทุนที่วนเวียนลงทุนหุ้นเก็งกำไรที่มีนักลงทุนรายใหญ่เข้าร่วม